Mosadi yo o itlhokomelang fa a le moimana ga a kitla a nna le mathata a a raraaneng fa a belega. Gantsi o tla bo a dirile dithulaganyo tsa gore a o batla go belegela kwa gae kgotsa kwa bookelong. Gape o tla bo a itse ka botlalo gore go tlile go diregang fa a belega le gore a ka dirisana mmogo jang le mmelegisi yo o nang le bokgoni kgotsa ngaka ya gagwe. Motho yono le ene o tla itse gore mosadi o batla go belega jang—fa e le gore a ka kgona go itlhophela mokgwa o a tla belegang ka one—gore a o batla go belega ka karo kgotsa go dirisa setulo sa go belegela, go newa dipilisi tse di okobatsang ditlhabi le motšhine o o dirisiwang fa ngwana a tswa mo popelong. Gape go tshwanetse ga dirwa tumalano mo dikgannyeng dingwe tse di rileng: Go tla iwa kwa bookelong bofe kgotsa tliliniking efe fa go belegela mo gae go tsosa mathata? Go tla dirwang fa mosadi a ka tshologa madi a mantsi go feta selekanyo? E re ka go tshologa madi a le mantsi go baka dintsho tsa basadi ba le bantsi ba ba belegang, dilo tse di emisetsang madi di tshwanetse go nna teng fa gaufi gore di dirisiwe mo basading ba ba sa amogeleng ditshelo tsa madi. Gape, go tshwanetse ga akanyediwa kwa pele gore go tla dirwang fa mosadi a tlhoka go belegisiwa ka karo.